SK
L 229/38
Úradný vestník Európskej únie
18.9.2023
g) poskytovaním poradenstva a odporúčaní týkajúcich sa konzistentného vykonávania tohto nariadenia, uľahčovaním spolupráce medzi členskými štátmi a výmeny informácií o otázkach týkajúcich sa tohto nariadenia. 3.
Európska rada pre polovodiče poskytuje Komisii poradenstvo vo veciach týkajúcich sa medzinárodnej spolupráce súvisiacej s polovodičmi.
Na tento účel môže zvážiť názory zainteresovaných strán vrátane názorov Priemyselnej aliancie pre procesory a polovodičové technológie.
Európska rada pre polovodiče pravidelne diskutuje o nasledovných témach a o výsledku takýchto diskusií informuje Komisiu: a) ako posilniť spoluprácu v rámci globálneho hodnotového reťazca v odvetví polovodičov medzi Úniou a tretími krajinami, zohľadňujúc existujúce medzinárodné dohody o spolupráci s tretími krajinami; b) ktoré tretie krajiny by mohli mať prioritu pre posilnenú medzinárodnú spoluprácu v oblasti polovodičov, berúc do úvahy: i)
komplementaritu a vzájomnú závislosť v celom dodávateľskom reťazci polovodičov;
ii) vplyv obchodných politík, ciel, vývozných obmedzení a prekážok obchodu na dodávky polovodičov, ako aj vplyv zatvorenia, premiestnenia (offshoring) alebo akvizície kľúčových účastníkov trhu Únie subjektmi usadenými v tretích krajinách na základe verejne dostupných informácií; iii) potenciálny prínos k bezpečnosti dodávok, berúc do úvahy ich výrobnú kapacitu polovodičov, medziproduktov a surovín potrebných na výrobu polovodičov alebo medziproduktov; iv) existujúce dohody o spolupráci medzi danou treťou krajinou a Úniou.
Týmto odsekom nie sú dotknuté právomoci Európskeho parlamentu a Rady podľa zmlúv. 4.
Európska rada pre polovodiče vo vhodných prípadoch zabezpečuje koordináciu, spoluprácu a výmenu informácií s príslušnými štruktúrami reakcie na krízu a pripravenosti na krízu zriadenými podľa práva Únie.
Článok 29 Štruktúra Európskej rady pre polovodiče 1.
Európska rada pre polovodiče sa skladá zo zástupcov všetkých členských štátov.
Predsedom Európskej rady pre polovodiče je zástupca Komisie. 2.
Každý členský štát vymenuje do Európskej rady pre polovodiče zástupcu na vysokej úrovni.
Ak je to relevantné vzhľadom na funkciu a odborné znalosti, členský štát môže mať v súvislosti s rôznymi úlohami Európskej rady pre polovodiče viac než jedného zástupcu.
Každý člen Európskej rady pre polovodiče má svojho náhradníka.
Hlasovacie práva majú len členské štáty.
Každý členský štát má bez ohľadu na počet zástupcov len jeden hlas. 3.
Európska rada pre polovodiče na návrh predsedu a po dohode s ním prijme na svojom prvom zasadnutí svoj rokovací poriadok.
4.
Predseda môže zriadiť stále alebo dočasné podskupiny na účely preskúmania osobitných otázok.
Ak je to vhodné, predseda do takýchto podskupín prizýva ako pozorovateľov reprezentatívne organizácie hodnotového reťazca v odvetví polovodičov, Priemyselnú alianciu pre procesory a polovodičové technológie, odborové zväzy a používateľov polovodičov na úrovni Únie, aby podskupinám poskytovali vstupy.
Na účely preskúmania osobitných aspektov strategického technologického smerovania a predkladania súvisiacich správ Európskej rade pre polovodiče sa zriadi podskupina, do ktorej budú patriť výskumno-technologické organizácie Únie.